钦定古今图书集成/明伦汇编/闺媛典/第009卷 > 《行路难》〈五首录二〉贺兰进明
## 钦定古今图书集成/明伦汇编/闺媛典/第009卷 > 《行路难》〈五首录二〉贺兰进明

君不见，门前柳，荣曜几时萧索久。君不见陌上花，狂
风吹去落谁家。邻家思妇见之叹，蓬首不梳心历乱。
盛年夫婿长别离，岁暮相逢色凋换。

君不见，《芳树枝》，春花落尽蜂不窥。君不见，梁上泥，秋
风始高燕不栖。荡子从军事征战，蛾眉婵娟守空闺。
独宿自然堪下泪，况复时闻“乌夜啼。”